Sant Savornin d'Ate

**Sant Savornin d'Ate** (*Saint-Saturnin-lès-Apt* en francés) es una comuna provençala, situada dins lo departament de Vauclusa e la region de Provença-Aups-Còsta d'Azur.

## Geografia

Sant Savornin d'Ate es un borg situat a 7,5 km au nòrd d'Ate sus lo pendís sud dei Monts de Vauclusa. Lo clima es de tipe mediterranèu amb quauqueis alteracions causadas per lo relèu. Segon l'estacion meteorologica d'Ate, lo clima i es pus umide que dins lo rèsta de la region en causa de l'altitud. Son territòri se situa dins lo Pargue Naturau Regionau de Leberon. Sa màger part es ocupada per de seuvas e de zònas agricòlas. Lo bastit urban es fòrça reduch e mai que mai concentrat dins lo vilatge istoric.

## Istòria

L'endrech es poblat despuei l'Antiquitat. Vèrs 330 avC, de Celtoligurs fondèron un vilatge, dich Aniana, que demorèt lo centre urban locau durant lo periòde roman. Subrevisquèt a la casuda de l'Empèri fins a sa destruccion per lei Sarrasins en 869. De refugiats fondèron alora un vilatge fortificat a la cima de la Ròca. Prenguèt a son torn d'Aniana e o gardèt fins a la construccion d'una glèisa dedicada a Sant Savornin en 1056. A aqueu periòde, coma la màger part dei vilatges vesins, lo castèu èra passat sota lo contraròtle de la familha d'Agòut-Simiana que dirigissiá la senhoriá d'Ate (e sovent sa diocèsi).

A la Revolucion Francesa, lo premier recensament trobèt  abitants dins lo borg. En causa de l'exòde rurau, la populacion declinèt a partir deis ans 1840 per agantar un minimom de 966 estatjants en 1954. Despuei aquela data, lo nombre d'abitants aumenta regularament en causa de la construccion de lotejaments susceptibles d'atraire de populacions periurbanas e de retirats. En 2021, la populacion èra ansin passada a  abitants e èra totjorn en aumentacion a respècte dei darriers recensaments. Durant la Segonda Guèrra Mondiala, lo vilatge foguèt implicat dins leis activitats dei maquís de la region de Ventor. Lo 1 de julhet de 1944 foguèt ansin marcat per l'execucion d'un grop de resistents per leis Alemands. Uei, lo vilatge a mai que mai una vocacion agricòla e toristica.


Saint-Saturnin-d'Apt arrivée du courrier.jpg|Lo vilatge vèrs 1900
Saint-Saturnin-d'Apt Fontaine Forest.jpg|La fònt Forest vèrs 1900
Saint-Saturnin-d'Apt route de Sault.jpg|La rota de Saut avans 1920
Saint-Saturnin d'Apt l'église vue du château.jpg|Fotografia de la glèisa vèrs 1920


## Cultura

Lo patrimòni arquitecturau de Sant Savornin d'Ate es dominat per lei vestigis dau castèu medievau qu'es enviroutat per lei rèstas de tres muralhas datant dei sègles XIII, XIV e XVI. Au nivèu agricòla, la comuna fa partida dei zònas de produccion dau domeni viticòla de Ventor, de la cerieisa dei còstas de Ventor e de l'òli d'oliva Provença AOC. Lo vilatge es tanben famós per sa produccion de rabassas. En particular, Joseph Talon i definiguèt lei principis de la truficultura modèrna en 1810.


Saint-Saturnin-lès-Apt 02.jpg|Vista generala dau vilatge e dei vestigis dau castèu
Barrage de Saint-Saturnin-Lès-Apt.JPG|Lac artificiau de Sant Savornin e vestigis dau castèu
Église haute à Saint-Saturnin-lès-Apt 01.jpg|Glèisa auta dau vilatge
Joseph Talon.JPG|Estatua de Joseph Talon
Saint-jean-de-sault aiguier 535.jpg|Bòria


## Annèxas

### Liames intèrnes

* Comunas de Vauclusa
* Monts de Vauclusa
* Truficultura

### Personalitats liadas a la comuna

* Joseph Talon, fondator de la truficultura modèrna.

### Bibliografia

**Istòria generala dei comunas de Vauclusa** :
* Jules Courtet, *Dictionnaire géographique, géologique, historique, archéologique et biographique des communes du département de Vaucluse*, Avinhon, Seguin Ainé, 1876.
* Robert Bailly, Dictionnaire des communes du Vaucluse, Avinhon, Éditions A. Barthélemy, 1986.

**Donadas demograficas :**
* Notice communale Ldh/EHESS/Cassini « Saint-Saturnin-lès-Apt », http://cassini.ehess.fr/fr/html/fiche.php?select_resultat=34536, consultat lo 28 de genier de 2024.
* Fiches Insee - Populations légales de la commune « Saint-Saturnin-lès-Apt », consultat lo 28 de genier de 2024.

### Nòtas e referéncias